**Prasības potenciālajām būvspeciālistu kompetences pārbaudes iestādēm**

Saskaņā ar Valsts pārvaldes iekārtas likuma 42.pantu, privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus.

1. **Pieredze un personāla kvalifikācija**
	1. Kompetences pārbaudes iestādes vadītājam ir vismaz viena gada pieredze personu sertificēšanas jomā.
	2. Iestādē katrā jomā un darbības sfērā, kurā plānots veikt būvspeciālistu kompetences novērtēšanu un patstāvīgās prakses uzraudzību, jānodarbina uz darba līguma pamata vai jāpiesaista uz pakalpojumu vai uzņēmuma līguma pamata vismaz divus būvspeciālistus, kuriem ir vismaz piecu gadu pieredze attiecīgajā jomā, specialitātē un darbības sfērā.
	3. Iestādē jānodarbina uz darba līguma pamata vai jāpiesaista uz pakalpojumu vai uzņēmuma līguma pamata juristu, kuram ir pieredze administratīvo lietu izskatīšanā, nosakot darba pienākumos vai pakalpojumos nelabvēlīgu lēmumu projektu sagatavošanu, paskaidrojumu un viedokļa sagatavošanu tiesām, dalību tiesas sēdēs, atbilžu sagatavošanu uz juridiska satura iesniegumiem un sūdzībām.
2. **Reputācija**
	1. Iestādē nodarbinātiem vai piesaistītiem būvspeciālistiem (1.2.punkts) patstāvīgajā praksē pēdējo piecu gadu laikā nedrīkst būt konstatēti tādi profesionālās darbības un profesionālās ētikas pārkāpumi, par kuriem ir izteikts brīdinājums vai apturēta būvspeciālista sertifikāta darbība.
	2. Iestādei nav saistošu, spēkā stājušos, neapstrīdamu lēmumu, prokurora priekšrakstu par sodu vai attiecīgu galīgu tiesas spriedumu, ar kuru atstāts spēkā lēmums par normatīvajos aktos noteiktā kārtībā piemērotu sodu vai piespiedu ietekmēšanas līdzekli par:
		1. darba drošības normu pārkāpumiem;
		2. noziedzīgiem nodarījumiem tautsaimniecībā;
		3. noziedzīgiem nodarījumiem, kas saistīti ar kukuļošanu;
		4. personu nodarbināšanas noteikumu pārkāpumiem;
		5. vispārējās drošības un sabiedriskās kārtības pārkāpumiem.
3. **Resursi**
	1. Iestādei jābūt atbilstošiem un proporcionāliem gan cilvēku, gan finanšu resursiem, lai nodrošinātu iespēju efektīvi un lietderīgi organizēt un veikt deleģēto uzdevumu.
	2. Iestādē jābūt nodrošinātai iekšējai kontrolei un auditam.
	3. Iestādei nedrīkst būt Valsts ieņēmumu dienesta administrēto nodokļu (nodevu) parāds, kas pārsniedz 150 *euro* uz pieteikuma Ekonomikas ministrijā iesniegšanas dienu;
	4. Iestādei nedrīkst būt apturēta saimnieciskā darbība vai pieteikta maksātnespēja;
	5. Iestādei jābūt profesionālās civiltiesiskās atbildības apdrošināšanai par būvspeciālistu kompetences novērtēšanu un patstāvīgās prakses uzraudzību ar limitu ne mazāku kā 100 000 *euro*;
	6. Iestādei jābūt 10 000 *euro* pirmā pieprasījuma garantijai, kas iestājas, ja tā pārtrauc valsts deleģētā uzdevuma izpildi pirms līguma beigām. Ja iestādes apvienojas, pirmā pieprasījuma garantija nestājas spēkā.
4. **Interešu konflikti**
	1. Iestādes dibinātāji nevar:
		1. sniegt pakalpojumus jomā un darbības sfērā, kurā plāno veikt būvspeciālistu kompetences novērtēšanu un patstāvīgās prakses uzraudzību, izņemot nozares nevalstiskās organizācijas, kuras apvieno vismaz 50 būvspeciālistus;
		2. būt būvmateriālu, iekārtu ražotāji, izplatītāji vai piegādātāji.